Смятаме обявяването на прием по държавна поръчка в тази магистърска програма за неуместно по следните причини:

* По своя замисъл държавната поръчка цели подпомагане на изграждането на високо-квалифицирани кадри за нуждите на икономиката, здравеопазването, науката, образованието и пр. на Република България. За целта тя и бива субсидирана със средствата на българския данъкоплатец. По своя замисъл, между-университетската магистърска програма по проект „Модерна“ е отворена за прием на студенти от всички страни по света (без да е необходимо да знаят български език) и за които се визира реализация най-общо „на световния трудов пазар“. Няма логика подобна реализация да бъде субсидирана от българския данъкоплатец.
* За да бъде програмата по „Модерна“ отворена за по-широк кръг студенти, получили образование в различни колежи/университети по света, вкл. в по-слаборазвити страни, се прави компромис с входящите критерии по общонаучната подготовка, в сравнение с тези в действащата акредитирана магистърска програма по медицинска физика в СУ „Св. Климент Охридски“, по която се приемат студенти държавна поръчка. Допускането на втора програма по същата специалност с държавна поръчка, но при занижени критерии за вход би създало сериозен конфликт с действащата акредитирана програма и би дало основания за тълкуване, което ще е във вреда и на двете програми.